ส่วนที่ 1

ข้อมูลสรุป (executive summary)

บริษัท บีจีที คอร์ปอเรชั่น จำกัด (มหาชน) (“บริษัท”) ตั้งอยู่เลขที่ 299 / 9 หมู่ที่ 7
ถนนพหลโยธิน
แขวงอนุสาวรีย์ เขตบางเขน กรุงเทพมหานคร 10220 ก่อตั้งขึ้นเมื่อวันที่ 31 มีนาคม 2531
ด้วยทุนจดทะเบียนจำนวน 10
ล้านบาท ผู้ก่อตั้งบริษัทประกอบด้วยนายนพดล ธรรมวัฒนะ นายพิทยา มหิทธิวาณิชชา และบุคคลอื่นอีก
5 คน โดยมีวัตถุประสงค์เพื่อจำหน่ายผลิตภัณฑ์เสื้อผ้าสำเร็จรูป และผลิตภัณฑ์ที่เกี่ยวข้อง
(accessories) ภายใต้เครื่องหมายการค้า Body Glove พร้อมรูปมือประดิษฐ์สีดำบนพื้นเหลือง
บริษัทมีเว็บไซด์ชื่อ www.bodyglove.co.th
บริษัทได้มีการเพิ่มทุนอย่างต่อเนื่องเพื่อรองรับการขยายการดำเนินธุรกิจ จากจำนวน 10 ล้านบาท
ในปี 2531 เป็นจำนวน 20 ล้านบาท ในปี 2534 เป็นจำนวน 40 ล้านบาท ในปี 2537
และเป็นจำนวน 60 ล้านบาท ในปี 2543 ตามลำดับ เมื่อวันที่ 29 มิถุนายน 2550
บริษัทได้จดทะเบียนแปรสภาพเป็นบริษัทมหาชนจำกัด เลขทะเบียนบริษัท 0107550000106
ด้วยทุนจดทะเบียน 80 ล้านบาท แบ่งเป็นหุ้นสามัญ จำนวน 80 ล้านหุ้น มูลค่าที่ตราไว้หุ้นละ 1 บาท
และ เมื่อวันที่ 11 ธันวาคม 2550 บริษัท ได้เข้าซื้อขาย ในตลาดหลักทรัพย์ MAI และในวันที่ 6
พฤษภาคม 2551 บริษัท ได้เปลี่ยนชื่อบริษัท จาก บริษัท บอดี้ โกลฟ (ประเทศไทย) จำกัด
(มหาชน) เป็น บริษัท บีจีที คอร์ปอเรชั่น จำกัด (มหาชน)

ผู้ถือหุ้นรายใหญ่ของบริษัท ณ 31 ธันวาคม 2551 ประกอบด้วย นายนพดล ธรรมวัฒนะ
นางสาวดลนภา ธรรมวัฒนะ นาย เกา โก๊ะ เชง, ( ดิ๊กสัน ) และ นาย เกา โก๊ะ เบง
รวมเป็นสัดส่วนทั้งสิ้นร้อยละ 69.58

บริษัทดำเนินธุรกิจจำหน่ายผลิตภัณฑ์เสื้อผ้าสำเร็จรูปและผลิตภัณฑ์ที่เกี่ยวข้อง (accessories)
ภายใต้เครื่องหมายการค้า Body Glove โดยบริษัทได้รับความยินยอม จาก IP Global
Investments America, INC. (“IPG”) มาตั้งแต่เริ่มประกอบธุรกิจในปี 2531
โดยไม่ได้มีการจัดทำสัญญา ที่ผ่านมาบริษัทได้จ่ายค่าลิขสิทธิ์หรือค่าสิทธิในการใช้เครื่องหมายการค้า
Body Glove ให้แก่ IPG อย่างสม่ำเสมอ ต่อมาเมื่อวันที่ 3 พฤษภาคม 2550
บริษัทได้ลงนามในสัญญาดำเนินการและอนุญาตให้ใช้สิทธิและช่วงสิทธิในเครื่องหมายการค้า Body
Glove กับ IPG โดยบริษัทได้รับอนุญาตในการจำหน่ายเสื้อผ้าสำเร็จรูป และผลิตภัณฑ์ที่เกี่ยวข้อง
ภายใต้เครื่องหมายการค้า Body Glove แต่เพียงผู้เดียวครอบคลุมพื้นที่ 6 ประเทศ ได้แก่ ไทย
เวียดนาม พม่า ลาว กัมพูชา และฟิลิปปินส์
สิทธิดังกล่าวรวมถึงสิทธิที่บริษัทจะให้สิทธิแก่ผู้อื่นในการจำหน่ายเสื้อผ้าสำเร็จรูป
และผลิตภัณฑ์ที่เกี่ยวข้อง ภายใต้เครื่องหมายการค้า Body Glove ใน 6 ประเทศดังกล่าว
โดยครั้งแรกสัญญามีอายุ 10 ปี อายุสัญญาเริ่มตั้งแต่วันที่ 1 กรกฎาคม 2550
เมื่อครบกำหนดอายุสัญญา 10 ปี สัญญาฉบับนี้จะต่ออายุออกไปโดยอัตโนมัติอีกจำนวน 8 ครั้งๆ ละ
10 ปี และครั้งสุดท้ายต่ออายุสัญญาออกไปอีกเป็นระยะเวลา 9 ปี สัญญาดังกล่าวมีอายุรวมกัน 99 ปี
โดยกำหนดชำระค่าสิทธิรายไตรมาสในอัตราร้อยละซึ่งอิงกับยอดขาย และ
การรับประกันยอดขายขั้นต่ำ ตามที่กำหนดในสัญญา

ผลิตภัณฑ์ที่บริษัทจัดจำหน่ายภายใต้เครื่องหมายการค้า Body Glove
ประกอบด้วยเสื้อผ้าสำเร็จรูปสำหรับผู้หญิงและผู้ชายอายุระหว่าง 12 – 60 ปี
และผลิตภัณฑ์ที่เกี่ยวข้อง ได้แก่ กระเป๋าสะพายหลัง กระเป๋าสะพาย กระเป๋าเดินทาง
กระเป๋าสตางค์ กระเป๋าใส่เครื่องเขียน หมวก ถุงเท้า โดย ณ วันที่ 31 ธันวาคม 2551
บริษัทดำเนินการจัดจำหน่ายสินค้าผ่านร้านค้า Body Glove 53 แห่ง และ 31 แห่ง
ที่เคาน์เตอร์ในห้างสรรพสินค้า รวมทั้งสิ้น 84 แห่ง นอกจากนี้ บริษัทมีคลังสินค้า 1 แห่ง
ที่ตั้งคลังสินค้าอยู่ในบริเวณเดียวกับสำนักงานใหญ่

ณ วันที่ 31 ธันวาคม 2551

บริษัท มีสัดส่วนรายได้จากการขายเสื้อผ้าสำเร็จรูป ร้อยละ 91.25
และรายได้จากการผลิตภัณฑ์ที่เกี่ยวข้อง ร้อยละ 8.37

บริษัท มี สินทรัพย์รวม 381.99 ล้านบาท รายได้รวม 600.80 ล้านบาท กำไรสุทธิ 41.55
ล้านบาท กำไรต่อหุ้นขั้นพื้นฐาน 0.53 บาท ซึ่งบริษัท มีอัตราเติบโตของรายได้รวม ร้อยละ 23.80
และ อัตราเติบโตของกำไรสุทธิ ร้อยละ 4.91 เมื่อเปรียบเทียบกับปีที่ผ่านมา

อัตรากำไรสุทธิ ในปี 2550 และปี 2551 เท่ากับร้อยละ 8.16 และ ร้อยละ 6.92 ตามลำดับ

ข้อมูลต่อหุ้น

บริษัทมีทุนจดทะเบียน 80 ล้านบาท เรียกชำระแล้วจำนวน 80 ล้านบาท แบ่งเป็นหุ้นสามัญ 80
ล้านหุ้น

มูลค่าที่ตราไว้หุ้นละ 1 บาท โดยมีมูลค่าตามบัญชีหุ้นละ 2.90 บาท

บริษัทมีนโยบายจ่ายเงินปันผลในอัตราไม่ต่ำกว่าร้อยละ 40
ของกำไรสุทธิหลังหักภาษีเงินได้นิติบุคคลอย่างไรก็ดี
บริษัทอาจกำหนดให้การจ่ายเงินปันผลมีอัตราน้อยกว่าอัตราที่กำหนดข้างต้นได้
หากบริษัทมีความจำเป็นที่ต้องนำเงินกำไรสุทธิจำนวนดังกล่าวไปใช้เพื่อขยายการดำเนินงานของบริษัท